Ittra lill-Poplu ta' Alla tal-E.T. Mons. Mario Grech Amministratur Appostoliku għal Għawdex. Biex tinqara fil-quddies tal-Ħadd 2 ta' Frar 2020, Jum il-Ħajja. INSAĦĦU FOSTNA L-KULTURA FAVUR IL-ĦAJJA Irrodd ħajr lill-voluntiera kollha li huma involuti fil-ħidma favur il-ħajja organizzata minn Dar Ġużeppa Debono, partikularment lill-Komunità Anawim u lill-Bord tad- Diretturi ta' din id-Dar. Napprezza ħafna l-inizjattivi tagħkom maħsuba kemm biex tiġi mħarsa l-ħajja sa mill-bidu nett tat-tnissil u kemm biex tkunu ta' spalla fi problemi oħra marbuta ma' din l-esperjenza. Niżgurakom li ħafna huma rikonoxxenti għal dan is-servizz li qegħdin tagħtu ħafna darbi fil-moħbi. Fost il-ħafna ħidma li twettaq Dar Ġużeppa Debono nsib interessanti ħafna l-erba' proġetti li ħdimtu fuqhom matul din is-sena. (1) Qed toffru servizzi ta' respite lill- ommijiet u l-missirijiet f'Dar Ġużeppa Debono. (2) Bil-proġett The Three Losses fittixtu li tkunu qrib dawk il-koppji u individwi li tilfu wild qabel it-twelid b'miscarriage/still birth, IVF jew abort. (3) Il-proġett Speaking the Language of Youth offra ħidma ta' għarfien fl-iskejjel dwar relazzjonijiet sani fost l-adolexxenti u ż-żgħażagħ li jattendu fl-iskejjel sekondarji u terzjarji li għandna f'Għawdex. (4) Huwa ta' faraġ kbir meta wieħed iqis li dan l-aħħar Dar Ġużeppa Debono qed tilqa' l- isfida li tifrex il-ħidma favur il-ħajja 'l barra minn xtutna: mhux biss f'Malta imma wkoll fil-Gwatemala. Filwaqt li nagħmlilkom il-qalb biex tissuktaw b'dawn l-erba' proġetti, nistedinkom tirriflettu u taġixxu fuq dawn iż-żewġ aspetti: 1. Komplu għinu lill-bniedem jitgħallem il-grammatika tal-lingwaġġ tal-imħabba (is-sesswalità). Ħafna drabi l-ħajja fil-ġuf issib ruħha f'riskji kbar proprju għaliex l-imġiba sesswali ma tkunx responsabbli. L-edukazzjoni għas- sesswalità tgħin biex il-ħajja intima ta' bejn il-koppja tkun waħda dinjituża u matura. 2. Akkumpanjaw lil dawk il-koppji li għandhom problemi ta' infertilità. Għalkemm l-ulied huma don, wieħed jifhem li l-proċess biex koppja taċċetta li ma jistax ikollha wlied naturali huwa proċess iebes għax fih ħafna tbatija. Għalhekk, sewwa li dawk li qed ibatu proprju għax iħobbu l-ħajja, isibu l- faraġ. Jien konxju li biex twettaq dawn il-proġetti favur din il-kultura tal-ħajja, Dar Ġużeppa Debono għandha bżonn il-fondi. Napprezza lil dawk l-individwi u istituzzjonijiet li huma ġenerużi ma' din id-Dar. Bl-għan li nagħtu l-possibbiltà li l-Komunità Nisranija f'Għawdex tkun tista' tissieħeb fix-xandir tal-Vanġelu tal-Ħajja, fl-okkażjoni ta' Jum il-Ħajja (li qed jiġi ċċelebrat illum), fil-knejjes tad-Djoċesi qed issir ġabra biex ngħinu lil Dar Ġużeppa Debono tkompli b'din il-ħidma tagħha. Mogħtija mill-Kurja tal-Isqof, illum, l-Erbgħa 29 ta' Jannar 2020. Amministratur Appostoliku għal Għawdex
Insaħħu fostna l-kultura favur il-ħajja